
A válságok hatása a cégérték alakulására

“Az ár az, amit kifizetsz.
Az érték az, amit megkapsz.”
(Warren Buffett)
A befektetők és a cégérékelést végző szakértők nap, mint nap szembesülnek a cégérték meghatározásának számos problémájával. A vállalatérték meghatározása érdekében a gyakorlatban számos értékelési eljárást alkalmazhatunk és mindig az értékelés célja határozza meg, hogy ezen eszköztárból melyik az az egy, vagy két eljárás, amely az adott értékelési szituációban releváns lehet.
Kockázat és cégérték című, 2017 évben írt cikkében Werner professzor arra hívja fel a figyelmet, hogy „a vállalati értékelés végső soron a bizonytalan pénzáramok - és ezen pénzáramok kockázatainak - értékeléséről szól.” A vállalat lehetőségeinek és veszélyeinek, azaz a kockázatainak ismerete nélkül azonban nem lehet ellenőrizni az értékelési standardokban előírt „tervezési elvárásokhoz való hűséget" és nem tudjuk a részvényhozamok történelmi ingadozásának reprezentativitását a vállalat jövőbeni cash flow-i bizonytalanságának feltárása nélkül értékelni.
Dolgozatomban a kockázatok közül a legnehezebben tervezhető területet, a válságok cégértékre gyakorolt hatását vizsgálom, arra keresem a választ, hogy a válságok hogyan befolyásolják a cégérték alakulását.
Míg a 2008-as hitelválságnak indult globális gazdasági válságot az országok többsége megszorításokkal kezelte, és ennek eredménye lett egy mély és hosszan elhúzódó recesszió, a COVID-19 válság egy teljes gazdasági leállással kezdődött, egyik napról a másikra leálltak az ellátási láncok, de az államok erre később gazdaságélénkítéssel reagáltak. A két válság alapjaiban más, de az látható, hogy mindkettő megrengeti a cégvilágot, hatással van a cégek működésére és ezen keresztül az értékére is.
Kutatásom a fellelhető releváns szakirodalom, a szakmai ajánlások feldolgozásán és a rendelkezésre álló adatbázisok elemzésén alapul. A téma aktualitását úgy gondolom, nem kell magyarázni, hiszen egy vállalati életciklus alatt számos olyan szituáció adódhat, amikor szükségessé válik a kockázatok értékelése és a vállalatérték meghatározása.
Összefoglalásként elmondható, hogy a válságok és az alkalmazott válságkezelési technikák eltérőek, a cégértékre gyakorolt hatásuk jelentős, de minden estben más és más, továbbá az is igaz, hogy minden válságnak vannak nyertesei és vesztes ágazatai is.



